ของขวัญทำมือ คุณค่าทางใจ สำหรับเทศกาลคริสต์มาส
ในขณะที่สหรัฐฯ กำลังประสบปัญหาวิกฤติการณ์เศรษฐกิจ อยู่ในเวลานี้ ชาวอเมริกันบางส่วนกำลังหาวิธีประหยัดเงินในกระเป๋า ในช่วงวันหยุดนี้ โดยก
ในภาวะที่เศรษฐกิจกำลังฝืดเคืองเช่นนี้ชาวอเมริกันพยายามใช้เงินทุกดอลลาร์ให้คุ้มค่าที่สุดไปกับการซื้อของขวัญ แต่ขณะเดียวกันก็ต้องไม่สูญเสียคุณค่าทางใจ คุณเดน่าฮิลล์ อาชีพนายหน้าค้าหลักทรัพย์ จากรัฐแมรีแลนด์เลือกที่จะให้ของขวัญที่ทำจากมือของเธอเองกับคนในครอบครัวและเพื่อนฝูง คุณเดน่าบอกว่า แทนที่จะใช้เงินซื้อของขวัญเหมือนเมื่อปีที่แล้ว ในปีนี้เธอซื้อกรงนกหลังเล็กๆและนำลูกกุญแจเก่าที่เพื่อนให้มา มาทำเป็นของขวัญให้คุณลุงคุณป้า โดยมีลูกๆ ช่วยกันทาสีและทำกระดิ่งเล็กๆ ประดับกรงนก เธอกล่าวว่าเหตุผลประการหนึ่งที่ต้องเปลี่ยนความคิดการให้ของขวัญ ก็เนื่องมาจากสภาพเศรษฐกิจสหรัฐที่ย่ำแย่ จึงต้องหาวิธีที่มีประสิทธิภาพที่สุดในการให้ของขวัญ โดยที่ใช้เงินไม่มากนัก คุณเดน่าใช้เว็บไซด์ส่วนตัวคอยกระตุ้นญาติพี่น้องให้ทำตามอย่างเธอ ซึ่งบางคนก็เห็นด้วย ขณะเดียวกันมีรายงานว่าชาวอเมริกันหลายพันคน ให้คำมั่นสัญญาทางอินเทอร์เน็ตจะให้ของขวัญที่ทำด้วยมือ ในเทศกาลคริสต์มาสและปีใหม่นี้ บริษัทไมเคิลส์เครือข่ายร้านค้างานหัตถกรรมของสหรัฐ พบว่า ในปีนี้มีผู้ตอบแบบสำรวจถึงร้อยละ 58บอกว่าจะลงมือทำของขวัญด้วยตัวเอง มากกว่าเมื่อปีที่แล้วขณะที่สมาพันธ์ค้าปลีกแห่งชาติ ระบุว่าในช่วงวันหยุดมีชาวอเมริกันจำนวนมากขึ้นที่ใช้เงินซื้อสินค้าเกี่ยวกับงานฝีมือ เช่นการเย็บปักถักร้อย ที่กรุงวอชิงตันร้านค้าหลายๆ แห่งที่ขายวัสดุที่ใช้ทำงานฝีมือ บอกว่า ธุรกิจทรงตัวไปจนถึงดีขึ้นกว่าเมื่อปีก่อนเจ้าของร้านค้าหัตถกรรมแห่งหนึ่ง มีความเห็นว่างานหัตถกรรมมีคุณค่าหลายๆ ด้าน เจ้าของร้านท่านนี้บอกว่า ความหรูหราสามารถแสดงออกได้ โดยไม่ต้องเข้าสปาหรือใช้เงินหลายพันดอลลาร์ ไปกับการท่องเที่ยวพักร้อนเพียงแต่คุณใช้เงิน 100 ดอลลาร์ซื้อไหมพรมมาถักเป็นเสื้อ หรือผ้าพันคอสวยๆ นอกจากจะได้ความเพลิดเพลินแล้วยังได้ชิ้นงานที่จะเอาไว้ใช้เอง หรือเป็นของขวัญอีกด้วย หรือถ้าหากทำไม่เป็นขณะนี้ก็มีหลักสูตรมากมายที่สอนงานหัตถกรรม ซึ่งมีคนต้องการเรียนมากขึ้น การถักไหมพรมเป็นของขวัญนอกจากจะช่วยประหยัดเงินในกระเป๋าได้แล้ว ยังเป็นอีกทางหนึ่งที่สื่อถึงความรักความห่วงใยให้กับคนสำคัญ ในโอกาสที่พิเศษ พิเศษเช่นนี้ด้วย